སྤྱིར་སྐྱེས་པ་དང་བུད་མེད་ཀྱི་ཁྱད་པར་ལུས་ཁམས་དང་ལུས་སྟོབས་ལས་གཞན་སེམས་ཁམས་སྲ་སྙི་དང་།ཚོར་ཤེས་རྣོ་རྟུལ་སོགས་ཀྱི་ཁྱད་པར་ཡོད།དེ་བས་ཁྱིམ་ཚང་ཞིག་ལ་མཚོན་ན།ཕྱིའི་འཚོ་བའི་བཀོད་སྒྲིག་སྐྱེས་པས་བྱེད་པ་དང་།ནང་གི་ཁྱིམ་ལས་བཟའ་བཏུང་གཡོ་བསྐོལ།བཀོད་ཆས་བྱི་དོར་སོགས་སྐྱེས་མས་བྱེད་དགོས་པ་ལྟ་བུར་གྱུར་ཡོད།སྐྱེས་པ་ནི་རྟ་རྒྱུག་མདའ་འཕེན་གཡུལ་ཞུགས་སོགས་ལ་དགའ་ཞིང་།བོད་ཀྱི་ལོ་རྒྱུས་ཐོག་ཕོ་མོ་རང་རང་གི་འོས་བབ་བཞིན་བུད་མེད་ཀྱིས་སྲིད་སྐྱོང་དང་དམག་དོན་གཉེར་བའི་ལོ་རྒྱུས་ཉུང་།འོན་ཀྱང་དགོས་དབང་གིས་འཚོ་བའི་ཁྲོད་དུ་བྱུང་མྱོང་བ་ཧོར་གླིང་ལས།འབྲུག་མོས་གྱོན་མ་མྱོང་རྡོ་རྗེའི་གོ་ཁྲབ་གྱོན།ཁུར་མ་མྱོང་མདའ་གཞུ་ལག་ཏུ་ཁྱེར།གླིང་དམག་གི་མགོ་འཛིན་གྱིས་ཧོར་ལ་དམར་འཛིང་བྱས་པ་དེ།ཁོ་རང་མེད་པའི་མོ་རང་དེ།གཏམ་ལ་མ་མཁས་རང་མཁས་རེད།དེ་བཞིན་བོད་ཀྱི་རྒྱལ་རབས་དང་རྒྱལ་ཕྲན་ཚོ་བ་སོགས་སུ་བུད་མེད་ཀྱིས་སྲིད་བསྐྱངས་པའང་ཡོད།ལར་ཕོ་མོ་རང་རང་གི་ཁམས་དང་དབང་པོར་འཚམས་པའི་བྱ་བ་རེ་ཡོད་པ་གཞིར་བཞགདགོས་སུ་མི་རིགས་སུ་ལའང་བྱ་བ་འགའ་ཞིག་བུད་མེད་ཀྱིས་བྱེད་སྲོལ་ཡོད་མེད་ཐད་ཁྱད་པར་ཆེན་པོ་ཡོད་དེ།བོད་རིགས་ལ་མཚོན་ན།བུད་མེད་ཀྱིས་ཉ་དང་བྱ་སོགས་ཀྱི་སྲོག་མི་གཅོད།ཤོ་བག་ཆང་དང་ཐ་མག་བྱེད་མཁན་ཧ་ཅང་ཉུང་།མ་ཟད་སྐྱེས་པས་སྲིད་སྐྱོང་དམག་ཇག་བྱེས་འགྲོ་ཚོང་ཁེ་སོགས་ཁྱིམ་གཞིའི་ཕྱི་ཡི་བྱ་བ་གཉེར་བ་ན།བུད་མེད་ཀྱིས་ནང་གི་ཁྱིམ་སྐྱོང་དང་ཞིང་འབྲོག་གི་ལས་ཀ་ནུས་ཚོད་ལྟར་སྒྲུབ་ཐོགསྐྱེས་པ་དེའི་བྱ་བའི་རྒྱབ་རོགས་པ་རུ་གྱུར་ཡོད་དེ།གླིང་སྒྲུང་ལས།ཞལ་ཏ་མ་ཉི་ཤུས་བསྐོར་ཏེ།སྐྱེམས་པོ་ཆང་ལ་སྔ་གཏམ།ཁུ་དམར་ཇ་ལ་དགུ་ཞུས།ཤ་ཐུད་གཉིས་ལ་ཚོ་འདྲེན།དཀར་པོ་འབྲས་ལ་སྡེར་ཁ།ཕུན་སུམ་ཚོགས་པའི་འཚོ་བ་དྲངས།ཞེས་སྐྱེས་པའི་ལས་དང་བྱ་བ་ལ་རང་གི་བཟའ་ཟླ་ནི་དེའི་རྒྱབ་སྐྱོར་དང་རོགས་སྒྲུབ་པ་ཞིག་ཡིན་ལ།སྐྱེས་པ་ཡུལ་སྐྱོད་དང་གཡུལ་ཞུགས་སོགས་ལ་མོ་སྨན་གྱིས་སྐྱེལ་བསུ་བྱེད་པ་དེས་ཚེ་རོགས་བཟང་པོའི་སྨོན་ལམ་དང་ནང་སེམས་ཀྱི་བརྩེ་དུངས་རྣལ་མ་མཚོན་ཡོད།ད་དུང་འཚོ་བའི་ཁྲོད་མོ་དུད་མས་ཁྱིམ་ཚང་འཆོས་པ་དང་།ཁྱིམ་བདག་མ་མེད་པའི་ཕོ་དུད་ལ་ཁྱིམ་ཚང་གི་ཚུལ་དང་མི་ལྡན།དེ་ལྟར་ཁྱིམ་པ་འཇིག་རྟེན་པ་ལ་བུད་མེད་ནི་མེད་ན་ཐབས་མེད་དང་།མོ་སྨན་རིག་གནས་ནི་བུད་མེད་ཀྱི་ཕྱི་རྣམ་ཙམ་མིན་པར་སེམས་ཁམས་གཤིས་སྤྱོད་སོགས་དུ་མ་ལ་བརྗོད་པ་རེད།ཁྱོན་ཡོངས་དང་བསྡུར་ན།བོད་ཀྱི་བུད་མེད་ནི་སྐྱེ་ལོ་ཡགགཟུགས་རིང་ཐུང་འཚམས།གཤིས་ཀ་འཇམ།སྐྱེ་མཆེད་སྒྲོས།